5 Ke boammaaruri gore, bagwebi bano ba ne ba boa gape. Mo e ka nnang dingwaga tse tharo moragonyana, Jesu o ne a ba kgalemelela yone tshiamololo eo, mo lekgetlong leno a nopola mafoko a ga Jehofa ka namana a kgala batho ba ba fetotseng ntlo ya Gagwe “legaga la dinokwane.” (Mathaio 21:13; Jeremia 7:11) Ee, fa Jesu a bona tsela ya bogagapa e batho ba neng ba tsiediwa ka yone le e tempele ya Modimo e neng e leswafadiwa ka yone, o ne a ikutlwa ka yone tsela e Rraagwe a neng a ikutlwa ka yone. Mme seno ga se gakgamatse! Jesu o ne a feditse dimilionemilione tse di se nang palo tsa dingwaga a rutwa ke Rraagwe wa kwa legodimong. Ka gone, o ne a tlhatlheletswe ka tshiamiso e Jehofa a nang le yone. O ne a nna sekao sa mmatota sa mafoko a a reng, “Morwa o gotsitse rraagwe.” Ka gone tsela e e molemo go gaisa tsotlhe ya go bona kafa Jehofa a leng tshiamiso ka teng ke ka go sekaseka sekai sa ga Jesu Keresete.—Johane 14:9, 10.